
1. CONTEXTUL SOCIAL – POLITIC AL DESFĂŞURĂRII ALEGERILOR LEGISLATIVE
1.1. Alegerile legislative – etapă a consolidării  guvernării socialiste
Victoria electorală a lui François Hollande în alegerile prezidenţiale desfăşurate între 22 aprilie - 6 mai 2012 a fost un eveniment istoric, întrucât, după 42 de ani, francezii au ales un preşedinte de stânga, ceea ce a reprezentat o reuşită a tuturor forţelor progresiste franceze
. Mesajul noului Preşedinte a relansat valorile identitare ale Franţei: justiţie, egalitate şi umanism. Majoritatea analiştilor a considerat că această victorie venea de departe, fiind o întâlnire între evoluţia unui om politic şi voinţa de schimbare a francezilor. Ea a reprezentat, de asemenea, istoria stângii care, după înfrângerea din 2007, a putut să reprezinte din nou speranţa de schimbare a poporului francez. 
Alegerile legislative desfăşurate în perioada 10 -17 iunie 2012 au făcut parte din aceeaşi secvenţă electorală ca şi alegerile prezidenţiale care avuseseră loc între 22 aprilie - 6 mai 2012. Legea din 15 mai 2001 a fixat a treia marţi a lunii iunie ca dată a încheierii mandatului Adunării Naţionale. În acelaşi timp, mandatul prezidenţial de 5 ani, stabilit în anul 2000 prin referendum, a înlocuit mandatul de 7 ani, existent din anul 1873. Scopul acestor modificări a fost acela de a reduce riscul coabitării politice şi a reprezentat confirmarea principiului legitimităţii subordonate, conform căruia a doua alegere (alegerile legislative) ar trebui să o confirme pe prima  (alegerile prezidenţiale). În anul 2012, cele două tipuri de alegeri au fost organizate la interval de cinci săptămâni (de la primul tur al alegerilor prezidenţiale). Cercetările confirmau faptul că majoritatea francezilor nu dorea o coabitare politică
, dreapta fiind considerată, în prezent, decapitată politic. 
În acest context, victoria electorală din alegerile prezidenţiale a fost considerată o sinteză a istoriei Franţei, majoritatea francezilor luând atitudine faţă de deriva antiumanistă a fostului preşedinte, reafirmând, astfel, valorile Republicii. Aceste valori fundamentale au reprezentat, de altfel, un punct de reper comun al raportării diferitelor partide politice franceze, ele reprezentând o expresie unică a idealurilor politice
, a valorilor morale şi sociale care au avut la bază tripticul „Libertate, Egalitate, Fraternitate”, lansat în secolul al XVIII-lea. Construcţiile instituţionale s-au constituit în jurul acestor valori, nefiind totdeauna la înălţimea acestor aspiraţii ale fondatorilor Republicii. Spiritul acestor valori a fost invocat adesea de Preşedintele Republicii, exprimând preocuparea pentru interesul general şi binele comun, pentru solidaritatea, justiţia socială. Această temă devenea mai importantă, în contextul în care globalizarea dusese la relativizarea acestor valori, la uitarea rădăcinilor lor politice şi istorice. 

De la începutul celei de-a V-a Republici, partidul Preşedintelui nou ales a câştigat mereu alegerile legislative, atunci când ele au urmat prezidenţialelor. La începutul campaniei pentru alegerile legislative, nu era sigur dacă socialiştii puteau obţine, ca în 1981, majoritatea absolută în Parlament. Alegerile legislative au fost considerate, de aceea, al treilea tur al alegerilor prezidenţiale
. Acest lucru se datora faptului că victoria electorală a lui François Hollande în alegerile prezidenţiale nu reprezenta decât o jumătate din drumul politic pentru a guverna Franţa pe viitorii cinci ani.
François Hollande a preluat cea mai înaltă funcţie în stat în condiţii economico-sociale dificile, asemănătoare perioadei în care François Mitterand devenea preşedinte. Principala problemă era şi atunci creşterea şomajului, degradarea pieţii muncii, existenţa unor probleme sociale deosebite. Acestea au impus luarea unor măsuri concrete imediate. Încă de la începutul guvernării, premierul Jean-Marc Ayrault a anunţat elaborarea unui proiect de lege menit a realiza reforma pensiilor, promisă în campania electorală de François Hollande. O altă problemă importantă a fost cea a locurilor de muncă, care este considerată nu numai o sarcină a Ministerului muncii, ci o problemă a ministerelor economiei, redresării bugetare, educaţiei, pentru că ea este o problemă complexă. Viziunea socialistă este aceea că înainte de a redistribui trebuie redresată economia (cheltuielile, competitivitatea, forţa de muncă, creşterea economică). 
Guvernul socialist a prevăzut în acest scop scăderea costului muncii, sprijinirea fiscală a întreprinderilor care investesc în Franţa şi sunt ofensive pe plan internaţional. Guvernul va sprijini cercetarea şi inovaţia prin credite acordate de bănci de investiţii publice, prin implicarea regiunilor etc. 

Conform datelor recente, şomajul a crescut timp de 11 luni consecutiv, ceea ce va obliga guvernul la luarea unor măsuri legate de şomajul pe termen scurt, prin oferirea unor contracte în învăţământ pentru luna septembrie, prin contractele pentru o generaţie oferite tinerilor şi seniorilor. Crearea a 60.000 posturi în 5 ani în învăţământ, promisiunea din campania electorală, va reprezenta o provocare majoră pentru noul guvern socialist. 
Alte măsuri prevăzute de guvern au fost îngheţarea preţului benzinei timp de 3 luni, revizuirea tarifelor pentru electricitate şi gaz în favoarea micilor consumatori, care vor aduce schimbări minore. Creşterea impozitelor până la 75% pentru cei care au venituri de peste 1 milion euro este o măsură ce va trebui votată în Parlament. Aşteptările sindicatelor CGT, FSU şi Solidarii care au votat în alegeri cu stânga sunt foarte mari. De cealaltă parte, patronatele din Medef şi Afep se opun taxei de 75%. Echipa guvernamentală va prezenta un buget pentru anul 2013. 
Preocuparea majoră a guvernului socialist va fi creşterea puterii de cumpărare, creşterea nivelului de trai al majorităţii francezilor, mai ales în condiţiile în care nivelul sărăciei a devenit o problemă socială deosebită şi amplu dezbătută. Definiţia sărăciei este foarte complexă, dar care a devenit foarte importantă atât din punct de vedere teoretic cât şi practic. Aplicarea unor criterii variate şi foarte elaborate au  dus la date statistice copleşitoare: Franţa are între 8-11 milioane de săraci, iar la nivel european, aproape un sfert din cetăţenii săi sunt săraci
. Nicio definiţie nu a reuşit să obţină consensul specialiştilor, ea variind în funcţie de contextul naţional şi de cel comparativ. În general, se consideră că sărăcia are trei dimensiuni referitoare la: modul de reprezentare, la norme şi la bugetele disponibile
. Din această perspectivă contează aşadar modul în care individul se consideră a fi în situaţie de sărăcie; dreptul social şi fiscal care delimitează nivelul de sărăcie; resursele familiei, conform unor praguri stabilite de experţi. Un nivel mai puţin discutabil este cel al sărăciei absolute care este clar identificabilă. În Franţa au loc dezbateri ample referitoare la sărăcie, la dimensiunile sale, la explicarea creşterii fenomenului.

O problemă la fel de dificilă este eradicarea sărăciei, problemă care implică, de asemenea, abordări diverse la nivel internaţional, european şi la nivel naţional. Uniunea Europeană, în strategia sa Europa 2020
 a stabilit că sărăcia va fi redusă cu 20 milioane de săraci până în anul 2020. În acest context, din anul 2007, Franţa a fixat ca obiectiv reducerea cu o treime a sărăciei, în cinci ani. Aceste demersuri au implicat o abordare tehnică cu scopul de a defini şi a descrie sărăcia. Studiile realizate pe cele trei paliere (internaţional, european şi naţional) au pus în evidenţă abordări diferite, dar şi puncte comune. La nivel internaţional există un prag financiar luat în considerare, în funcţie de care, la nivel minim, se consideră că trebuie asigurată hrana, îmbrăcămintea şi locuitul. O altă abordare este cea administrativă, în funcţie de care săraci sunt cei care beneficiază de prestaţii de atenuare a sărăciei (minima socială de tip RSA, minimum pensie şi asigurare universală de sănătate - CMU), cei bogaţi fiind consideraţi cei cărora li se aplică impozit de solidaritate pe avere (ISF). O a treia viziune abordează sărăcia relativă, a celor care trăiesc în condiţii de un nivel definit de distribuirea veniturilor sau/şi a condiţiilor sociale. În această categorie intră cea mai mare parte a celor vizaţi de sărăcie, iar ei se împart, la rândul lor, în alte categorii: cei mai puţin bogaţi; cei ce obţin 60% din media nivelului de viaţă (în Franţa, cei ce nu plătesc impozite). În Franţa, această sumă câştigată era, în anul 2009, de 950 euro pentru o persoană singură şi de 2000 euro pentru un cuplu cu doi copii. Alţi specialişti vorbesc de 40% sau 50% din SMIC, ceea ce reprezintă o sărăcie mai intensă
. Nivelul de venit reprezentând 60% din SMIC este disputat de 2 milioane francezi care sunt în această situaţie, majoritatea experţilor optând pentru 50% sau 40% din venitul mediu, ceea ce înseamnă 1 milion de copii săraci. Simetric, pentru a defini bogăţia, se fixează pragul de 200% din nivelul mediu de viaţă (3000 euro pe lună pentru o persoană singură şi 6600 euro pentru un cuplu cu doi copii). Un alt tip de clasificare este cea în funcţie de condiţiile de viaţă, fiind precizată o listă de bunuri şi servicii de care ar trebui să beneficieze o persoană (mese cu carne, televizor, vacanţe etc). Fiecare formulă prezintă avantaje şi dezavantaje de încadrare.

Referitor la Franţa, demn de semnalat este faptul că, într-o recentă anchetă Euro Barometru, aproape 60% din francezi se declarau a fi nici bogaţi, nici săraci (faţă de 40% media la nivelul UE), iar 21% din francezi se declarau în mod precis săraci
. În anul 2000, Institutul Naţional de Statistică a înregistrat 7,8 milioane săraci, iar în anul 2009, erau 8,2 milioane săraci în Franţa. În perioada 2008-2009, sărăcia a crescut de la 11,6% la 11,8%. Cel mai mare nivel al sărăciei era în anii ’70, scăzând vertiginos  la începutul anului 2000 (18%), după care a urmat o relativă stabilitate a nivelului sărăciei
.

Într-o perioadă de 65 de ani, studiile au pus în evidenţă transformări majore: sărăcia a reapărut şi s-a multiplicat; s-a urbanizat, scăzând în zona rurală (în perioada 1996-2007); s-a deplasat spre familiile monoparentale; a atins persoanele active care au fost mai mobile. În Europa, francezii sunt cei mai preocupaţi şi apăsaţi de grija că pot deveni săraci. În acest context, în Franţa, lupta împotriva sărăciei este un punct esenţial al politicilor sociale. Sub efectul şomajului, schimbărilor familiale şi migraţiei au suferit mari bulversări structura şi veniturile căminelor. Aceste preocupări au intrat în atenţia celor care elaborează proiecte de lege. În anul 2008, a fost creat venitul pe solidaritate activă - RSA (o prestaţie socială de tip minima).

Încă din anii ’70, la nivel teoretic, a existat propunerea lui Lionel Stolern de a combate sărăcia prin „impozit negativ”
. Reflecţia teoretică a evoluat ulterior şi au fost propuse soluţii diferite de la John Rawls la Amartya Sen (pentru J. Rawls o societate justă este o societate care asigură libertate egală şi unora şi altora, este cea care repartizează echitabil bunurile prime cum ar fi dreptul de vot, libertatea de gândire, avantajele socio-economice. Amartya Sen este de părere că trebuie egalizate capacităţile reale de a alege în viaţă, nu numai de bunuri). Dincolo de aceste viziuni teoretice, sărăcia are multiple faţete, se raportează la un anumit context şi mediu
. 

Rapoartele UE arătau că în 2008, în Europa erau 116 milioane persoane ameninţate de sărăcie sau excludere socială. În anul 2012, un comunicat european arăta că 23% din populaţie era ameninţată de sărăcie. În strategia Europa 2020, persoanele cu risc de sărăcie sunt considerate cele cu venit 60% din venitul mediu naţional, persoane în situaţie de privare materială gravă (nu sunt în situaţia de a plăti o chirie, facturile curente, de a-şi încălzi normal domiciliul, nu sunt capabile să facă faţă unor situaţii neprevăzute; nu pot consuma carne, peşte sau alte proteine odată la 2 zile; nu pot avea o maşină personală, maşină de spălat, televizor, telefon), persoanele care trăiesc în familii în care există membri care nu mai muncesc. În 2010, în UE situaţia se prezenta astfel: 16,4% cu risc de sărăcie (81 milioane persoane); 8% (40 milioane persoane) cu privare materială gravă (5,8% în Franţa). Marea problemă este aceea de a cunoaşte dimensiunea sărăciei cumulând aceste trei dimensiuni. În acest context, conceptele de sărăcie şi excludere socială necesită definiţii elaborate şi riguroase.

Conform datelor INSEE, rata sărăciei avea în 2005 trei nivele de referinţă: în UE (16%), în lume (22%), în Franţa (13%). La începutul anului 2012, Observatorul naţional al sărăciei şi excluderii sociale a publicat datele din 2009, obiectivul rămânând acela de a micşora numărul săracilor. Obiectivele politice pentru perioada următoare sunt legate de: lupta contra sărăciei monetare;  limitarea inegalităţilor; prevenirea cumulului dificultăţilor de a trăi; combaterea sărăciei copiilor, tinerilor şi persoanelor vârstnice; lupta împotriva şomajului şi a lipsei unei locuinţe; lupta contra excluziunii bancare.
Guvernul a apreciat recent că creşterea puterii de cumpărare este un obiectiv dificil, greu de realizat imediat, nefiind prevăzută deocamdată nicio schimbare semnificativă de creştere a veniturilor, cu excepţia creşterii alocaţiei de început de an şcolar, acordată celor 3 milioane de părinţi cu situaţie modestă (măsură care necesită 400 milioane euro). 
În acest context deosebit de complex, guvernul socialist a iniţiat dialogul social în vederea realizării acestor reforme sociale importante. Premierul s-a întâlnit cu fiecare lider sindical şi patronal din sectoarele respective, fiind însoţit de miniştrii muncii şi afacerilor sociale, precum şi de ministrul funcţiei publice şi redresării productive. Ministrul muncii a precizat că principala metodă utilizată în dialogul social va fi concertarea, în timpul dialogului fiind ascultate ideile tuturor partenerilor de dialog, idei care, ulterior trebuie să ducă la un consens. Scopul acestui dialog era fundamentarea deciziilor politice. Discuţiile au mai avut drept scop pregătirea Conferinţei sociale la care va participa inclusiv Preşedintele Republicii. Conferinţa va lansa şantierele reformei şi va stabili priorităţile, urmând a continua prin întâlniri periodice,  pe diferite domenii, măsurile concrete de aplicare. Temele Conferinţei sociale vor fi: ocuparea forţei de muncă (mai ales tinerii şi seniorii), formarea profesională, lupta contra sărăciei, egalitatea dintre femei şi bărbaţi, salarii etc.

1.2. Schimbări actuale ale sistemului politic francez

Victoria electorală a candidatului socialist François Hollande în alegerile prezidenţiale desfăşurate între 22 aprilie - 6 mai 2012 a confirmat profundele schimbări care au avut loc la nivelul sistemului politic francez şi, în mod deosebit, în interiorul stângii franceze.
Caracteristici ale dinamicii stângii  franceze
În Franţa, încă din primele decenii ale secolului XX, stânga (socialistă şi, mai ales comunistă) a fost susţinută de ascensiunea lumii muncitoreşti care vota masiv cu stânga (în medie 72%). În timp, acest soclu istoric al stângii a suferit mutaţii importante. Iniţial, definiţia clasică a stângii includea partidele politice care promovau interesele proletarilor, lucrătorilor salariaţi, muncitorilor. Alţi teoreticieni luau în considerare caracteristicile luptei de clasă, caracterizând forţele politice de stânga prin participarea la mişcări sociale şi istorice largi. Studiile arătau că muncitorii, în general, aveau tendinţe securitare cu o anume configuraţie
, un sistem de atitudini (numit adesea materialism). Gradul de securitate afecta ansamblul condiţiilor sociale: securitatea individului şi bunurilor, securitatea locului de muncă etc. În ultima perioadă a fost adusă în discuţie relaţia dintre nevoile, valorile materialiste şi cele post-materialiste. După expansiunea populaţiei muncitoreşti, la sfârşitul anilor ’70, această populaţie nu mai reprezenta decât 23% din populaţia activă a Franţei (40% din soclul electoral al stângii). Fenomenul dezindustrializării a fost însoţit de devitalizarea sentimentului de clasă (doar un sfert din muncitori se mai recunoşteau ca aparţinând clasei muncitoare), având loc o recompunere internă a lumii muncitoreşti. Numărul muncitorilor necalificaţi a scăzut în favoarea celor calificaţi şi mai bine plătiţi ce se recunosc a aparţine clasei mijlocii. În prezent, lucrătorii din industrie mai reprezintă 13% din populaţia activă, restul activând în sectorul terţiar. Aceşti lucrători din servicii, fiind cu locuri de muncă izolate, nu mai au identitate de clasă (ce era determinată de existenţa colectivului uzinei, tradiţiei sindicale, mândriei profesiei şi apartenenţei la clasă etc). Un alt fenomen a fost acela că, după anii ’70, clasa muncitoare nu a mai votat masiv stânga, votând mai puţin chiar decât majoritatea francezilor (de la 72% în 1981 la 50% în 2007, în turul doi).

La originea acestor schimbări s-a aflat o profundă schimbare a valorilor, producerea unor rupturi la baza cărora au fost factori economici, sociali, dar, mai ales, culturali. Mişcarea din mai ’68 a orientat stânga politică spre liberalismul cultural (libertate sexuală, opoziţie faţă de familia tradiţională etc.). În paralel, declinul clasei muncitoare a avut cauze legate de creşterea şomajului, pauperizarea, pierderea identităţii colective. Toate acestea au dus la manifestarea unor respingeri a imigranţilor, la o nostalgie faţă de valorile tradiţionale. Pe plan politic, timp de câteva decenii, guvernările de stânga nu au răspuns aşteptărilor, ceea ce a făcut ca această clasă să nu voteze totdeauna cu stânga. Pretutindeni în Europa s-a produs acelaşi fenomen de dezertare a clasei muncitoare (ex: în Marea Britanie, Germania, Suedia), stânga pierzând baza ei electorală.

În prezent, există muncitori care votează contra „propriului câmp” sau în afara lui. Chiar în Marea Britanie, cu un sistem politic polarizat, din anii ’60, clasa muncitoare (Working Class Tories) începuse a manifesta votul diferit
(este menţionată situaţia în care muncitorul era ataşat de întreprinderea sa, admira patronul, renunţa în favoarea sa, recunoscându-i legitimitatea, fie bazată pe ereditate, fie prin competenţă). În alte ţări, muncitorii s-au ataşat partidelor creştin-democrate (ex. Olanda, Belgia, Italia, Elveţia etc.), mai ales pe considerente religioase. Stânga de tip sindical a democraţiei creştine a cooperat de altfel cu socialiştii, cum a fost în Belgia
. Şi în Italia s-a manifestat compromisul istoric în perioada Berlinguer, compromis care ulterior a fost suspendat. În Franţa, într-o anumită perioadă, naţionalismul republican gaullist a fost o ofertă politică atrăgătoare pentru electoratul muncitoresc (perioadă în care Partidul Comunist Francez a pierdut mulţi adepţi). Curentul naţionalist a atras aşadar electoratul de stânga, constituindu-se astfel ceea  ce s-a numit lepenismul de stânga (asociere între electoratul de stânga şi extrema-dreaptă, mai ales în rândul tinerilor). Sensibilitatea electoratului muncitoresc faţă de naţionalism, mai ales în timpul crizei, este aşadar un fenomen mai vechi în Franţa (ca şi în alte ţări). Pe de altă parte, din electoratul de stânga fac parte uneori categorii precum cele ale  proletarilor educaţi sau ale tinerilor burghezii boemi, numiţi de francezi bo-bos. Aceştia au susţinut adeseori partide de stânga, dar celelalte valori nu s-au suprapus cu valorile muncitoreşti (insecuritatea locului de muncă, timpul de muncă, puterea de cumpărare etc.). 

Un alt fenomen contemporan a fost accentuarea dimensiunilor de dreapta ale stângii prin absorbţia unor tematici de dreapta, precum autoritarismul,  nevoia de securitate
 şi adeseori s-a manifestat ataşamentul faţă de morala tradiţională
. 

În consecinţă,  teoreticienii au sesizat că electoratul de stânga a fost foarte mobil în ultimele decenii: în 1988 vota majoritar F. Mitterand, în 1995 Jacques Chirac şi, în 2007, era împărţit între S. Royal şi Nicolas Sarkozy
. În acest context, era necesar ca stânga să menţină atracţia mediilor populare, dar trebuia să conştientizeze marea diversitate a electoratului său actual (lucrători în proporţie de 31%, inclusiv funcţionari plasaţi foarte la stânga etc). O atenţie deosebită trebuia acordată seniorilor care reprezenta un electoral important (în Franţa fiind 15 milioane persoane cu vârsta de peste 60 de ani, adică 27% din populaţie în 2007,  şi este un electorat în expansiune demografică importantă care va avea o pondere de 38% din electorat în anul 2030). Seniorii au manifestat anterior tendinţe conservatoare, participând activ la alegeri. În general, ei au votat dreapta (60% în 2007) şi au reprezentat electoratul care l-a votat, în 2007, pe Nicolas Sarkozy. În anul 2010, la alegerile regionale, ei au votat majoritar cu stânga (50%), iar în anul 2012, generaţia 68 a devenit foarte importantă electoral. 

În aceste condiţii, esenţială devenea capacitatea partidelor de stânga de a se adapta rapid realităţii sociale şi politice franceze. Specialiştii atrăgeau atenţia că mare parte a partidelor de stânga au înregistrat un mare recul în evoluţia lor pentru că nu au reuşit să păstreze legătura cu lumea reală a celor care munceau, fie ignorând nevoile de securitate socială, fie cele naţionaliste, fie cele religioase
. 
În Europa, social-democraţia a fost mult timp în criză, guvernând în câteva din cele 27 state europene, neputând să capitalizeze politic, mai ales în perioada crizei declanşate în 2008
. Această dezafectare politică are o explicaţie şi în criza ideologică, în ineficienţa modelului de societate propus, economia socială de piaţă, nemaifiind compatibil cu noua lume globalizată. O altă cauză a fost cea pusă în evidenţă de sociologia electorală: declinul coaliţiilor care a susţinut stânga.

În Franţa, de-a lungul timpului, s-a format o nouă coaliţie dispusă a vota stânga formată din: cei cu diplomă (+2 decât media naţională); tinerii (+11 în 2007); minorităţile şi cartierele populare; femeile, care în 1965 asiguraseră victoria lui de Gaulle, au votat, pentru prima oară, în 2007, mai la stânga decât bărbaţii. Specialiştii apreciază că Noua stângă reflectă Franţa de mâine, unificată în jurul unor valori culturale progresiste: schimbare, toleranţă, deschidere, solidaritate, ofensivă, optimism. Proiectul propus de socialişti - Franţa de mâine - a reunit, de asemenea, outsiderii societăţii, cei care doreau să reintre pe piaţa muncii (femeile, tinerii, minorităţile, şomerii etc.). Aceste categorii de outsideri aveau nevoie de sprijinul instituţiilor publice, a celor integraţi, pentru a trece barierele integrării. Ea prezintă, de asemenea, anumite slăbiciuni: are o dinamică demografică limitată; este o coaliţie electorală în construcţie, votându-se la fiecare scrutin din ce în ce mai mult la stânga; prezintă un absenteism ridicat: mai ales în rândul celor cu vârste între 18-24 ani (-7), în zonele urbane sensibile (-4).

Profilul noii stângi este, în general, acelaşi pretutindeni în Europa, dar şi în SUA, dar, în multe ţări europene, acesta nu este încă majoritară politic. În prezent, electoratul stângii regrupează categorii variate ale salariaţilor: muncitori, salariaţi, profesii intermediare, clasă mijlocie, ceea ce bruiază logica de clasă tradiţională. Această problemă determină un grad de incertitudine a votului. Electoratul intermediar este divizat în ceea ce priveşte valorile, o parte fiind ataşat stângii, alta dreptei, ceea ce duce la o anume opoziţie între clasa muncitoare şi clasa mijlocie. Clasa muncitoare susţine valori social economice progresiste, un stat puternic, protector, serviciile publice, securitatea socială şi valori culturale conservatoare (ordine, securitate, respingerea islamului, imigraţiei). Clasele medii au valori culturale progresiste, dar valori socio-economice de dreapta.

Din punct de vedere teoretic, analiza clasei muncitoare actuale a pus în evidenţă manifestarea unor tendinţe de dreapta ale acesteia
, ceea ce a pus în perspectivă nouă teoriile clasice referitoare la clasele sociale
. Aceste schimbări au impus luarea în considerare a noi dimensiuni ale conceptului de clasă socială (indicatori referitori la impozite, puterea de a trimite copiii la facultate, teama de a pierde locul de muncă, convingerile religioase etc). În această situaţie, nu contează în primul rând nivelul veniturilor, pentru că majoritatea celor care aparţineau vechii clase muncitoare au devenit, conform criteriilor, clasă mijlocie (de exemplu, casierele de la supermarketuri, cei cu slujbe timp parţial, independenţii care câştigă uneori bine). Aceste modificări implică analize comparative ale acestor criterii de încadrare în interiorul ţărilor şi între ţări, dar şi o întoarcere la definiţiile clasice. Mulţi teoreticieni reaminteau că Adam Smith propunea drept criterii trei funcţii productive ale bogăţiei: capitalul, natura şi munca. Fiecare funcţie era atribuită unei clase sociale specifice: capitalul era deţinut de capitaliştii retribuiţi prin profit; natura era legată de proprietarii funciari retribuiţi prin rentă; munca aparţinea lucrătorilor retribuiţi prin salariu
. Rezultau aşadar trei clase de proprietari cărora li se adauga clasa mijlocie (având drept caracteristici faptul că munceşte, dar poate beneficia şi de un capital, patrimoniu). Din punct de vedere teoretic, conceptul clasic de clasă muncitoare apărea aşadar restrictiv (cuprinzând doar pe cei care nu aveau decât forţa de muncă pe care o vindeau), dar existau şi alte categorii care puteau fi incluse, în anumite condiţii, în această categorie (funcţionarii, tehnicienii, inginerii etc). Pe de altă parte, observau specialiştii, conceptul vechi de proletariat devenea din nou pertinent, datorită fenomenului proletarizării unor categorii superioare ale salariaţilor, ca şi a unor comercianţi, meşteşugari etc. În acest context, apartenenţa la o clasă socială implica utilizarea unor concepte cu variabile multiple, a unui concept de clasă socială obiectiv determinat şi luarea în considerare a conştiinţei de clasă, a modului în care fiecare individ considera că aparţine unei anumite categorii sociale. Determinarea obiectivă a clasei sociale devenea astfel un demers complex, multe concepte fiind supuse unor constrângeri (conceptual stretching), în timp ce realitatea a devenit din ce în ce mai mobilă şi mai complexă. Aceste schimbări au reprezentat o provocare majoră pentru stânga europeană şi franceză, fiind necesară elaborarea unor strategii electorale adecvate. 


Anul electoral 2012 s-au derulat în contextul manifestării unor schimbări profunde ale societăţii şi ale peisajului politic francez: structurile vechi erau în declin, dar nu dispăruse încă, iar cele noi nu erau încă dominante. Guvernarea de dreapta introdusese, prin politica  radicală de tip Sarkozy, discursul de tip neoliberal, dominant antiasistenţial. Conform acestuia, şomerii deveneau profitorii unui stat-providenţă ce trebuia demontat; iar clasele sărace nu trebuia sprijinite. Aceste idei au dominat societatea franceză din ultimii ani, ideea de solidaritate fiind în declin. În acest context, era necesar ca stânga să pună în evidenţă în campanie valori culturale noi: investiţia în viitor, emanciparea, acceptarea unei Franţe diverse, o identitate naţională integratatoare proeuropeană. Stânga trebuia să promoveze o strategie mobilizatoare, menită a anula absenteismul (mai ales în rândul tinerilor sau minorităţilor, după modelul Obama).

Reculul unei drepte radicalizate

În istoria politică franceză s-au manifestat mai multe tendinţe ale politicii de dreapta (nostalgicii  vechiului regim sau adepţii liberalismului), tendinţe  care, din punct de vedere istoric, s-au succedat în timp, uneori fiind opuse, alteori unindu-se în demersuri comune. Dreapta a fost legată în general de clivajul cel ce posedă/lucrător, dar există, de asemenea, numeroase alte clivaje în funcţie de care se face această demarcaţie
. În anumite momente istorice, au avut loc confruntări între diferitele segmente ale dreptei: monarhie/burghezie, opoziţia dintre conservatori şi liberali sau dintre o dreaptă capitalistă şi una socialistă. În unele momente ale evoluţiei societăţii, liberalii s-au deplasat spre centru, devenind neclar cine este adversarul liberalismului (conservatorii, social-democraţii, muncitorii). O altă parte a dreptei a derivat din creştin-democraţia cu orientare de dreapta. În tradiţia sa moderată, dreapta franceză s-a caracterizat prin pragmatism, realism şi adoptarea liberalismului. Ea a adoptat egalitatea de şanse ca răspuns la problemele sociale, neadoptând varianta stângii de a egaliza condiţiile minimale de viaţă. În concepţiile de dreapta, educaţia a fost considerată, exigenţa republicană a promovării sociale, familia reprezenta o instituţie esenţială a societăţii, iar munca era mijlocul esenţial al dobândirii libertăţii şi demnităţii. Unii teoreticieni au încercat să repereze valorile dreptei: autoritarismul, mercantilismul, clericalismul, apărarea proprietăţii capitaliste, adepta restricţiilor financiare etc. Ei consideră că dreapta, aşa cum afirma Georges Pompidou, a fost totdeauna un factor de conservare a civilizaţiei, promovând conservarea instituţiilor, tradiţiilor şi valorilor care au stat la baza civilizaţiei franceze. Dincolo de orientările diverse (gaulliste, liberale, democrat-creştine, radicale), centrul-dreapta şi dreapta s-au reunit în jurul unor valori comune
. 
În prezent, conform unor studii, dreapta politică franceză (reprezentată de UMP), include pe cei ce apără interesele claselor superioare
, dar dreapta actuală reuneşte şi foşti oameni de stânga
. Actualmente, familia dreptei franceze este hibridă şi ambiguă, având uneori accente de centru sau de extreme (apropiate Frontului Naţional mai ales). Dreapta a reflectat, în general, atitudini politice precum: autoritarismul, refuzul schimbării, aceentul pus pe securitate. Electoratul dreptei nu s-a schimbat în ultimele decenii cuprinzând: seniorii, independenţii (comercianţi, mici fabricanţi), agricultorii, catolicii. Acest electorat are orientări de dreapta, uneori radicale (mai ales o parte a seniorilor şi agricultorii). Seniorii reprezintă încă electoratul de bază, având o participare la vot record (peste 90% în 2007).
Modul de exersare a funcţiei de Preşedinte de către Nicolas Sarkozy, un preşedinte al dreptei franceze, a avut amprenta stilului său personal, dar a fost expresia şi a unui anume tip de politică de dreapta (considerată o dreaptă cu caracter naţionalist, autoritarist).  După scorul istoric realizat de Frontul Naţional, Nicolas Sarkozy a elaborat o strategie de recuperare a voturilor prin radicalizarea discursului de dreapta, prin promovarea unor idei cu caracter antiumanist care a îndepărtat electoratul centrist. În această tentativă a dreptei de a se radicaliza, s-a creat astfel un bloc neoconservator. În această situaţie, centru-dreapta de orientare creştin-democrată s-a alăturat forţelor progresiste (aşa cum s-a întâmplat în Italia)
. Din 2007, Nicolas Sarkozy a rupt această poziţionare istorică şi a radicalizat câmpul său politic. Sarkozismul a produs o deplasare antiumanistă, prin căutarea unor vinovaţi (asistaţii, imigranţii, funcţionarii privilegiaţi, şi mai ales în ceea ce priveşte identitatea naţională), invocând elemente etnice, religioase care excludea generaţiile noi. Aceeaşi ruptură s-a manifestat şi în domeniul imigraţiei, politicii penale, unde s-au aplicat politici dure. Radicalizarea UMP a avut scopul politic de a atrage electoratul extremei drepte al Frontului Naţional (aşa cum s-a întâmplat în anul 2007). În acest context, stânga a afirmat valorile sale, plasându-se contra Frontului Naţional, promovând o politică a ieşirii din criză, menită a garanta securitatea socială şi promovând Republica exemplară.
Înfrângerea lui Nicolas Sarkozy în alegerile prezidenţiale a produs în interiorul principalului partid de dreapta divergenţe tactice şi strategice în legătură cu alegerile legislative. Poziţionarea partidului în legătură cu crearea unui cordon sanitar în faţa FN a dus la manifestarea unor disensiuni între François Fillon şi Jean-François Copé. Dreapta a rămas totuşi adepta valorilor cum ar fi patria, „madona frescelor”, despre care vorbea generalul De Gaulle, precum şi naţiunea, considerată a fi indispensabilă democraţiei şi solidarităţii. Naţiunea reprezenta  moşternirea culturală, expresia civilizaţiei franceze, vectorul prezenţei în lume. S-a considerat că această identitate colectivă esenţială nu poate supravieţui singură, ci în Europa. Pentru dreapta, soluţia realistă promovată a fost cea a Europei unite a statelor, a suveranităţilor partajate. În acest context, se sublinia că Franţa este atât europeană, dar, prin istoria sa, este şi universalistă (prin teritoriile sale dincolo de mări, prin calitatea de membru permanent al Consiliului ONU, prin forţa sa).
O ascensiune a extremelor politice
În Franţa, ca în toată Europa, criza a provocat ascensiuni ale populismului, simptomele fiind aceleaşi: replierea identitară, respingerea la nivelul social, căutarea unor soluţii alternative în faţa eşecurilor partidelor aflate la guvernare. Consecinţele acestui fenomen au dus la o recompunere violentă a peisajului electoral. Pe fondul crizei economice, sociale şi politice, pretutindeni în Europa a avut loc ascensiunea partidelor populiste (în Olanda, partidul condus de Geert Wilders s-a opus politicii europene de reducere a deficitului public şi a dus la căderea guvernului Mark Rutte, în Grecia a avut loc ascensiunea unor forţe politice populiste de extremă-stânga). În Franţa, programul Frontului Naţional pentru alegerile prezidenţiale a cucerit 17,9% din electorat, iar Frontul de Stânga a avut rezultate electorale importante, poziţionându-se, de asemenea, contra sistemului, având puternice accente populiste
. Analiştii au remarcat că aceste succese electorale reprezentau  nemulţumirea populaţiei faţă de politică, faţă de partidele tradiţionale văzute ca forţe care au confiscat puterea. 
Partidele populiste criticau aşadar elitele, dar şi mecanismele democratice, în general. În faţa acestor critici, partidele tradiţionale trebuiau să găsească noi soluţii pentru a răspunde aşteptărilor cetăţenilor. 
Studiile electorale au arătat că, în Franţa, electoratul lui Marine Le Pen, liderul Frontului Naţional, partid de extremă-dreapta, se lărgise considerabil, în raport cu electoratul său tradiţional (electorat muncitoresc, tineri cu vârste între 18 - 24 ani). În timp acestui electorat i s-au adăgat reprezentanţi ai altor categorii sociale, mai ales femei din clasa mijlocie şi inferioară, precum şi o parte a  electoratului de dreapta.

În perioada actuală s-a manifestat o evoluţie a atitudinilor şi discursurilor sale. Extrema-dreaptă care, iniţial, promova naţionalismul şi etnocentrismul, a evoluat, în perioada anilor 1980-1990, spre promovarea ideii de etnodiferenţiere care sublinia că  fiecare are valori proprii şi o nevoie de un teritoriu propriu, acestea impunând ca aceştia să nu se amestece cu ceilalţi. S-a trecut astfel de la teoria ierarhiei bazate pe conceptele de superioritate/inferioritate a raselor, la o teorie a diferenţiere a etniilor şi a valorilor
. Un alt element caracteristic al partidelor de extremă-dreapta a fost opoziţia faţă de elite, denunţarea efectelor globalizării, descrisă ca un mecanism menit a „sparge” naţiunile
. În acest mecanism au fost incluse politicile UE, lipsa controlului la frontiere, moneda euro, imigraţia. 

Concluzii
Studiile peisaj ideologic francez
 au pus în evidenţă, aşadar, existenţa unor clivaje diverse, clivajul structurant rămânând clivajul stânga/dreapta. Peste 58% din francezi afirmau că acest clivaj este depăşit, dar majoritatea celor de stânga îl considerau încă actual (ca şi cei de dreapta – UMP). Datele cercetărilor sociologice arătau că sensibilităţile de stânga şi de dreapta au continuat să se cristalizeze, mai ales în jurul problemei egalităţii (considerată de teoreticianul Norberto Bobbio steaua polară a stângii). Preocupările comune ale tuturor partidelor politice au fost legate de şomaj şi de puterea de cumpărare (în proporţie de 43% pentru cei de stânga; în proporţie de 20% pentru cei de dreapta). Cei de stânga considerau că o lume mai bună este cea în care se manifestă solidaritatea, în timp ce cei de dreapta, în special UMP, puneau accentul pe un anume tip de morală. Majoritatea celor de stânga (83%) considera că trebuie luaţi bani de la cei bogaţi, în timp ce electoratul UMP era divizat pe această temă. În raport cu atitudinea faţă de globalizare, mai ales faţă de imigraţie, s-a manifestat clivajul deschis/închis (concept lansat de politologul Pascal Perrineau). Concluziile studiilor arătau că aceia care se manifestau ca fiind  deschişi aparţineau categoriei reformiştilor, iar cei cu atitudine mai închisă erau mai conservatori (56%). Studiul arăta că acest clivaj s-a suprapus peste clivajul stânga/dreapta. Cei „închişi” aveau ca valori: ordinea, naţiunea, meritul. Cei „deschişi” aveau ca valori centrale solidaritatea (dar nu în exces), fiind poziţionaţi la stânga. Cei incluşi în categoria „deschişi” aparţineau unor categorii sociale variate (41% clasa mijlocie superioară), iar cei închişi se declarau aparţinând clasei mijlocii inferioare (59%)
. Studiile arătau că tentaţia frontistă avea ca resort nu atât clivajul stânga/dreapta, ci posibilitatea de a ieşi din acest tip de politică. Interesant era că cei de stânga erau mai încrezători în ieşirea din aceste dificultăţi prin cale politică. Cei din clasa muncitoare erau mai nostalgici în raport cu trecutul (42%), dorind revenirea la situaţia iniţială, cea de dinainte de 2007 (21%); ei manifestau încredere în viitor şi se autopoziţionau corect social.

Cercetările puneau în evidenţă unele provocări majore legate de comportamente politice şi electorale contradictorii, de faptul că, de exemplu, unii membri ai clasei muncitorilor au manifestat tentaţia frontistă sau au votat uneori dreapta
. Votul diferit este cunoscut de mult timp
 şi a fost studiat mai ales prin noile tehnici de investigare a naturii şi compoziţiei electoratelor. Mediile populare considerau că puterea a fost confiscată de pieţele financiare, prin condiţiile impuse de UE şi de datoriile externe. Din această perspectivă, se putea constata că diferenţele între stânga şi dreapta nu mai erau foarte clare. În concluzie, se putea afirma că recucerirea mediilor populare era dificilă, că în acest demers abordarea trebuia să fie largă, adresându-se mesaje şi programe politice inclusiv celor cu diplome, tinerilor, femeilor şi minorităţilor. Studiile recente arată că modurile de definire a principalelor tendinţelor politice, ale dreptei, ca şi ale stângii sau centrului, sunt foarte diferite şi relative. Fiecare epocă şi fiecare etapă a adus contribuţii noi, a produs schimbări importante care au impus abordări istorice, sociologice, o analiză comparată a politicilor, un studiu concret, capabil a surprinde realităţi complexe în schimbare. Semnificativ este faptul că, în prezent, teoria politică foloseşte o scală în 7 trepte care cuprinde extrema-stângă, stânga, centru-stânga, centru, centru-dreapta, dreapta, extrema-dreaptă. Scopul practic al acestor studii este acela de a face posibilă compararea unor date diverse, de a utiliza tehnici statistice complexe (corelaţii, regresii, medii), dar şi metode comparative. În acest demers se impune aşadar luarea în considerare a contextului social-istoric din fiecare ţară. 
În Adunarea Naţională franceză din legislatura 2007-2012 au fost reprezentate 7 partide politice:
· Uniunea pentru Mişcarea Populară (UMP), poziţionat la dreapta eşichierului politic, a avut 313 mandate;
· Partidul Socialist (PS), partid de stânga, condus de Martine Aubry, a deţinut 186 mandate;
· Partidul Comunist (PCF) a avut 15 mandate;
· Partidul Radical de Stânga (PRG), a deţinut 7 deputaţi;
· Verzii, partid de orientare de stânga, a avut 4 mandate;
· Mişcarea Democratică (MoDem), partid centrist, condus de François Bayron, a deţinut 3 deputaţi;
· Mişcarea pentru Franţa (MPF), partid suveranist de dreapta, a deţinut 1 mandat.

În Adunarea Naţională au mai deţinut mandat 9 deputaţi de orientare de dreapta şi 15 deputaţi de diverse orientări de stânga.

2. ALEGERILE LEGISLATIVE DIN 10 -17 IUNIE 2012
2.1. Schimbări electorale determinate de aplicarea unui nou decupaj electoral
Acest scrutin parlamentar a adus multe noutăţi electorale: au fost primele alegeri organizate după redecupajul electoral realizat în ianuarie 2010, iar  francezii din străinătate urmau să aleagă, pentru prima dată, deputaţii care îi vor reprezenta (în acest scop, urmând să fie create 11 circumscripţii electorale).

O schimbare importantă a cadrului electoral de desfăşurare a alegerilor legislative din Franţa a fost realizarea unui nou decupaj electoral, la cererea Consiliului Constituţional, cu condiţia ca numărul deputaţilor (577) să rămână neschimbat. Ordonanţa nr. 2009-935 din 21 ianuarie 2010 a modificat Legea nr. 86-825 din 11 iulie 1986 referitoare la alegerea deputaţilor şi autorizarea guvernului de a delimita prin ordonanţă circumscripţiile electorale, ordonanţă validată de Consiliul Constituţional pe data de 18 februarie.

După redecupajul din 1986, cele 577 locuri din Adunarea Naţională erau repartizate între departamentele metropolitane şi cele dincolo de mări,  proporţional cu populaţia lor. Odată stabilit numărul deputaţilor pentru fiecare teritoriu, teritoriul fiind divizat în atâtea circumscripţii, de câte ori era cuprinsă fracţiunea de 108.000 locuitori în raport cu numărul populaţiei. După recensământul din 1982, s-a luat în calcul o populaţie de 60 milioane locuitori din zona metropolitană pentru 555 locuri, ceea ce a dus la stabilirea a minimum două mandate pe departament. După recensământul din anul 1990 şi după cel din realizat în anul 1999, guvernele nu au modificat decupajul electoral. După anii ’80, s-au înregistrat creşteri ale populaţiei în mediile populare (ceea ce, implicit, modifica reprezentarea stângii), dar şi mutaţii ale populaţiei din mediul rural. În anul 2005, un raport pentru redecupajul electoral pentru alegerile legislative din 2007 nu a fost făcut public, decât ulterior, în iunie 2007. În perioada 2004-2008, Institutul de statistică INSEE a colectat noi date care au fost înaintate Ministerului de Interne, datele arănd că numărul populaţie franceze a trecut în 26 ani de la 55 la 64 milioane de locuitori (ceea ce însemna că urma a fi ales 1 deputat pentru 125.000 locuitori, faţă de 108.000 înainte). Analiza a arătat diferenţe importante de reprezentare. Datele arătau că pentru 3 departamente era nevoie de 2 mandate, iar pentru 27 dintre ele era nevoie de încă un mandat. Aproape 35 departamente foarte populate aveau 1 deputat la 114  512 locuitori, în timp ce cele mai puţin populate aveau un deputat la 80 220 locuitori (adică un raport de 143/100 între cele mai populate şi cele mai puţin populate). Unele circumscripţii au devenit suprareprezentate, iar altele subreprezentate. Astfel, un vot al unui alegător din departamentul Lozère valora mai mult decât trei voturi ale unui alegător din departamentul Bouche-du Rhône. Situaţii dificile erau şi în interiorul departamentelor, fiind discrepanţe între circumscripţii (ex: în Var, o circumscripţie avea 79.244 locuitori şi alta 213.421 locuitori).

Iniţiativa de realizare a unui redecupaj electoral propusă de Consiliul Constituţional şi Comitetul de revizuire a Constituţiei a dus la elaborarea unui proiect menit a adapta circumscripţiile electorale la evoluţiile demografice înregistrate de studiile demografice realizate în perioada 2004-2008. Prin revizuirea constituţională din 2008 s-a stabilit ca: numărul maxim al deputaţilor să fie de  577; francezii stabiliţi în străinătate, reprezentanţi până atunci doar în Senat, să fie reprezentaţi în Adunarea Naţională, numărul francezilor înscrişi în registrele consulatelor franceze în străinătate fiind, la 31 decembrie 2011, de 1.594.303; o comisie independentă să se pronunţe, prin aviz, asupra propunerii de lege referitor la delimitarea circumscripţiilor electorale
. Conform articolului 25 din Constituţie, o lege organică urma să fixeze numărul deputaţilor, iar conform ei, Adunarea Naţională urma să aibă 577 deputaţi aleşi în circumscripţii trasate doar pentru nevoia alegerilor, în funcţie de populaţie. Repartiţia locurilor între 577 circumscripţii se fonda pe metoda repartiţiei pe tranşe ale populaţiei. Conform legii, decupajul electoral respecta dublu principiu: fiecare departament va trebui să aibă cel puţin 2 deputaţi, un loc de deputat în plus fiind acordat pentru fiecare tranşă suplimentară de 125.000 locuitori. 
Redecupajul electoral urma aşadar să se facă printr-un „pachet electoral”: o lege care fixa numărul deputaţilor (legea din 13 ianuarie 2009) şi modul de înlocuire a parlamentarilor numiţi în guvern; legea de funcţionare a comisiei independente de avizare a noului decupaj. O problemă era realizarea decupajului electoral prin evitarea creării unor avantaje politice, ceea ce specialiştii francezi numesc charcutage electoral (iar americanii numesc gerrymandering), decuparea circumscripţiilor urmând să nu se facă în funcţie de interesele electorale, mai ales în sistemul de vot uninominal în două tururi. Aceste metode nu ar fi adus în prim plan coerenţa teritorială, ci ar folosi grupări (packing) sau separări (craking) forţate, în interes electoral. 
În anul 2008, a fost elaborat de către Alain Marleix un proiect de redecupaj electoral, sub directa coordonare a lui Nicolas Sarkozy. În iulie 2008, guvernul a lansat proiectul redecupajului electoral, premierul consultând reprezentanţii partidelor politice din Parlament. În urma acestor consultări a fost înaintat un proeict de lege în Consiliul de Miniştri, în luna septembrie. În proiect se redefineau criteriile de delimitare a circumscripţiilor electorale, repartiţia respectând principiul egalităţii democrafice între departamente, colectivităţi dincolo de mări şi francezii stabiliţi în străinătate. Fracţiunea de 108.000 locuitori a fost înlocuită cu cea de 125.000 locuitori
 (prin aplicarea principiului reprezentării francezilor din străinătate). În proiect a fost menţinut principiul continuităţii teritoriale a circumscripţiilor, ca şi principiul unităţii cantoanelor şi comunelor. 

Ordonanţa nr. 2009-935 din 21 ianuarie 2010 votată de Parlament a modificat Legea nr. 86-825 din 11 iulie 1986 referitoare la alegerea deputaţilor şi autorizarea guvernului de a delimita prin ordonanţă circumscripţiile electorale. Reajustarea circumscripţiilor prevăzută de ordonanţă a fost supravegheată, conform legii nr. 2009-39 din 13 ianuarie 2009, de o comisie compusă din personalităţi numite de Preşedinte, de Adunarea Naţională, de Senat şi din trei magistraţi (aprobaţi de comisiile juridice ale Adunării şi Senatului). Conform datelor din Registrul francezilor stabiliţi în afara Franţei, 11 deputaţi urmau să reprezinte francezii din străinătate (Saint Barthélemy şi Saint-Martin fiind constituite într-o singură circumscripţie). 
Datele arătau că aproape 2,3 milioane de francezi ce aveau rezidenţa în străinătate urmau a vota în 11 circumscripţii electorale (6 deputaţi pentru Europa, 2 pentru SUA, 2 pentru cei din Africa, Asia, Oceania).
În urma redecupajului electoral, în final, au fost create 33 circumscripţii şi 33 au fost suprimate, iar 238 nu au fost redecupate.
Evaluarea impactului politic al noului decupaj electoral s-a făcut prin metode şi interpretări diferite şi arăta avantajele şi dezavantajele sale (în funcţie de reprezentarea în zonele mai mult sau mai puţin populate). Unii considerau că dreapta era avantajată în zonele populate, fiind dezavantajată în cele mai puţin populate. În funcţie de acumularea mandatelor, unele departamente deveneau total de stânga, iar altele total de dreapta. Grupul Regards Citoyens a evaluat, în decembrie 2009, impactul poltic, bazându-se pe rezultatele alegerilor legislative din 2002 şi 2007, fără luarea în considerare a circumscripţiilor create în străinătate. Rezultatele simulării arătau că situaţia rămânea relativ constantă (345 dreapta/214 stânga). Proiectul de lege a fost criticat de opoziţie întrucât stângii i-ar fi trebuit 51,3% voturi pentru a avea majoritatea în Adunarea Naţională, iar dreptei doar 48,7% din voturi. Proiectul guvernului a avut aprobarea Consiliului Constituţional şi al Consiliului de Stat care a făcut observaţii, precizări (noul decupaj să se facă pe baze esenţial demografice, nu în funcţie de „evoluţia populaţiei şi de alegătorilor înscrişi pe liste).
Evaluările electorale arătau că redecupajul electoral a modificat harta electorală, stânga dispunând de 190 circumscripţii sigure, iar dreapta de 230, urmând ca dinamica electorală şi voinţa francezilor de a evita o coabitare politică să facă posibilă victoria forţelor politice de stânga. 
În acest context, noul redecupaj a impus adoptarea unor noi strategii politice şi electorale. Principala miză a alegerilor legislative a fost obţinerea majorităţii absolute de către forţele politice de stânga al cărui reprezentant a devenit preşedintele François Hollande.

În vederea desfăşurării alegerilor din anul 2012, prezidenţiale şi legislative,  Partidul Socialist a semnat în noiembrie 2011 un acord politic cu formaţiunea Europa Ecologie-Verzi (EE-LV), cu Partidul radical de stânga (PRG) şi cu Mişcarea republicană şi cetăţenească (MRC). În acest context, 63 circumscripţii au fost „rezervate” ecologiştilor, din care 20 puteau fi câştigate. Verzii sperau ca astfel să poată constitui în Adunarea Naţională un grup parlamentar independent, aşa cum aveau în Senat din 25 septembrie 2011. Ceilalţi aliaţi politici, inclusiv comuniştii, nutreau aceleaşi speranţe. Înaintea alegerilor legislative au avut loc negocieri între partidele de stânga. 
În acest context, strategia centrală a stângii franceze intitulată „Franţa de mâine” a fost centrată pe valorile tradiţionale ale stângii, dar şi pe noi valori. Noua strategie era menită a atrage clasele medii pentru a obţine majoritatea voturilor. Studiile arătau că electoratul intermediar era împărţit în două: clasele populare şi cele mijlocii. Clasele medii superioare (15%) votaseră mai la stânga (+14) la alegerile regionale, faţă de anul 2007 (+7). În concluzie, se putea afirma că aceste clase medii votaseră mai la stânga, deşi nu aveau tradiţie de stânga. În acest context, era nevoie de fidelizarea şi unificarea acestui tip de electorat. Strategia trebuia să identifice subcategoriile claselor populare care puteau fi apropiat de stânga, dar şi nevoile claselor mai sărace, şomerilor, tinerilor imigranţi.

Din punct de vedere politic, strategia pentru clasele populare trebuia să se axeze pe priorităţile economice şi sociale ale acestora. Strategia electorală pentru această categorie urma să se axeze pe valori socio-economice, pe protecţia insiderilor cu statut fragil, pe asistenţa outsiderilor. Strategia trebuia să ţină cont de un rival redutabil: Frontul Naţional (anti-stat, anti-funcţionari, anti-impozite) care promova protecţionismul cultural, protecţionismul economico-social. Studiile referitoare la motivele votului acordat de către clasele populare Frontului Naţional
 arătau că acest electorat tradiţional de stânga nu mai înţelegea mesajele stângii, respingea era o reacţie la efectele globalizării şi ale politicilor europene. Principalele date sociale erau legate de gradul ridicat de insecuritate fizică, economică, socială şi culturală, un sentiment de injustiţie insuportabilă.  

O altă provocare era cucerirea electoratului seniorilor (Segolène Royal obţinuse în 2007 aproape 35% din votul lor). Din această perspectivă, profilul candidaţilor conta foarte mult. În acelaşi timp, atragerea electoratului tânăr devenea o prioritate, tinerii reprezentând în Franţa între 13-15% din electorat, având caracteristici specifice (absenteism, ezitanţi, mobili etc.
). În anul 2007, la alegerile prezidenţiale, tinerii s-au prezentat masiv la vot (84%), având intenţii de vot dispersate
: spre stânga socialistă, dreapta şi Frontul Naţional. 

Dreapta a rămas puternic afectată de rezultatele alegerilor prezidenţiale, având loc dispute în interiorul UMP-ului, principalul partid de centru-dreapta. Unii au reclamat că au fost abordate prea mult temele legate de securitate şi imigraţie şi prea puţin problemele concrete ale clasei mijlocii. Înaintea alegerilor legislative, 62% din electoratul de dreapta al UMP se declara împotriva alianţei cu Frontul Naţional. Fostul premier François Fillon reamintea că familia UMP trebuie să fie unită, să se manifeste împotriva dreptului de vot al străinilor, contra atacului fiscal îndreptat spre clasele medii. 

Principalul partid de centru-dreapta UMP a desfăşurat campania sub sloganul Împreună, alegem Franţa!, încercând să se recucerească astfel electoratul tradiţional de dreapta, reechilibrarea puterilor în stat. Programul propus de dreapta se opunea politicii de asistare socială şi politicii fiscale, deschiderii graniţelor. Principala problemă pos-telectorală va fi reorganizarea partidului, alegerea liderului, viitorul candidat la alegerile prezidenţiale. În lupta pentru conducere se află François Fillon, şi Jean-François Copé. Prioritară însă va fi menţienrea unităţii partidului.
Frontul Naţional a beneficiat de scorul electoral obţinut de Marine Le Pen la alegerile prezidenţiale, exemplificat de sloganul electoral (Uniunea bleu marine făcând apel la numele liderului său Marine Le Pen). În acest context, strategia electorală a acestui partid s-a bazat pe critica guvernării UMP. Frontul Naţional, nereprezentat în Parlament, spera să obţină mandate, susţinând candidaţi de seamă la nivel local. FN a prezentat 572 candidaţi, din care 289 femei, iar 11 nu au fost membri ai partidului. Partidul şi-a propus să câştige între 150-2000 circumscripţii electorale, promovând teme electorale legate de protecţie economică, socială, fizică; prioritate naţională, susţinerea pensionarilor.

Liderul Mişcării democrate, centristul François Bayron s-a prezentat la alegeri sub egida formaţiunii Centru pentru Franţa (CpF), având 471 candidaţi, din care un sfert nu erau membri MoDem. În campania electorală, el s-a prezentat ca o forţă de echilibru politic, capabilă a evita o posibilă coabitare politică. François Bayron a firmat că Franţa nu are nicio şansă să se redreseze cu o coabitare care ar bloca evoluţia sa.

2.2. Rezultatele alegerilor şi semnificaţia lor

Parlamentul bicameral francez cuprinde Adunarea Naţională, Camera Inferioară, care are 577 locuri ocupate de deputaţi aleşi prin vot, pentru un mandat de 5 ani, şi Senatul, Camera Superioară, ai cărui 348 membri sunt desemnaţi pentru o perioadă de 6 ani, printr-un sistem de vot indirect. Conform Constituţiei, modificate în anul 2008, numărul deputaţilor nu poate depăşi 577.
Deputaţii sunt aleşi prin sistem uninominal majoritar, în două tururi, în 577 circumscripţii electorale. Pentru a fi ales în primul tur, un candidat trebuie să obţină un număr de voturi egal cu un sfert din alegătorii înscrişi. În turul doi, este suficientă obţinerea majorităţii relative. În turul al doilea, pot intra cei doi candidaţi plasaţi în frunte, care au obţinut voturile a cel puţin 12,5% din cei înscrişi. În caz de egalitate a voturilor, este ales candidatul mai în vârstă. 
Dacă niciun candidat nu a fost ales din primul tur, se organizează al doilea tur peste o săptămână. Toţi candidaţii care au obţinut cel puţin 12,5% din votul electoral, înscrişi în primul tur, sunt autorizaţi să se menţină în turul al doilea de scrutin. Partidele trebuie să respecte principiul referitor la acordarea ajutorului de stat, dacă au un număr egal de candidaţi de fiecare sex.

La alegerile legislative au fost depuse peste 6.600 candidaturi (în medie 11,4 candidaţi pe circumscripţie), mai puţini decât în anul 2007 (7.639 candidaţi) şi în 2002 (8.444). Din numărul total al candidaţilor, 2641 erau femei (39,94%). După cinci săptămâni de la alegerile prezidenţiale, 46 milioane francezi au fost chemaţi la urne pentru a reînnoi Adunarea Naţională, Camera Inferioară a Parlamentului. 
În ceea ce priveşte paritatea, ecologiştii au avut o proporţie de 49,57% candidaţi femei; socialiştii au avut 45% candidaţi femei, iar UM, 26%. Secretarul general al UMP, Jean-François Copé, a ales nerespectarea parităţii prevăzute de legea parităţii din 6 iunie 2000, plătind astfel o importantă amendă.

Pentru alegerea reprezentanţilor francezilor din străinătate s-au înscris candiaţii în 11 circumscripţii (6 pentru Europa, 2 pentru SUA, Canada, iar 1 pentru Rusia, Australia şi Noua Zeelandă). 700.000 de francezi (din 1.075.744) din străinătate au ales să voteze prin internet (derulat între 23-29 mai – turul 1 şi 6-12 iunie, turul doi). Pentru cele 11 locuri s-au înscris 178 candidaţi.

Rezultatele primului tur al alegerilor legislative au arătat victoria forţelor politice de stânga, reconfirmând rezultatul alegerilor prezidenţiale care a dus la alternanţa politică: Partidul socialist a obţinut 29,21% din voturi; Europa ecologică a avut 5,46% din voturi, Frontul de Stânga a realizat 6,94% din voturi. Principalul partid de opoziţie, UMP, a obţinut 26,62% din voturi, un rezultat electoral bun în primul tur de scrutin, deşi în recul faţă de anul 2007 (-12,92 puncte). Frontul Naţional, partidul populist ce s-a prezentat sub denumirea Uniunea bleu marine, a obţinut 13,77% voturi. 
Primul tur al alegerilor legislative a reconfirmat bipolarizarea peisajului politic francez, fenomen care a diminuat forţele politice de centru şi partidele mici. Frontul Naţional, izolat pe scena politică franceză, a obţinut mai multe voturi (+9,48) decât la prezidenţiale. Partidul de centru MoDem a obţinut un rezultat inferior liderului său, François Bayron, 2,33% din voturi (-6,8). Frontul Naţional şi Mişcarea de centru MoDem au înregistrat scoruri electorale mai slabe decât la alegerile prezidenţiale. Marine Le Pen a acuzat sistemul electoral antidemocratic, care de 25 de ani împiedică partidul său să intre în Parlament.
Participarea la vot a fost foarte scăzută 57,23%, cu -3,21 puncte faţă de anul 2007. Ea a reflectat interesul mai scăzut al francezilor, după alegerile prezidenţiale. Aproape 68% din alegătorii lui François Hollande, 66% din electoratul lui Nicolas Sarkozy şi 54% din electoratul lui Marine Le Pen nu s-au prezentat la urne. Din primul tur au fost aleşi premierul Jean-Marc Ayrault; Lauren Fabius – ministrul de externe; Victorin Lurel - ministrul pentru regiunile dincolo de mări; Frederic Cuvillier - ministrul transporturilor; D. Batho - ministrul justiţiei; B. Cazeneuve - ministrul afacerilor europene.  În străinătate, stânga a câştigat 7 din cele 11 circumscripţii electorale, dar participarea la vot a fost scăzută (20,7%).

Conform datelor oficiale, rezultatele finale ale alegerilor legislative, după desfăşurarea turului al doilea de scrutin au fost următoarele:

	Orientare politică
	Număr voturi

	%
	Număr mandate

	Partidul Socialist (SOC)
	9420426
	40,91
	280

	Radical Stânga (RDG)
	538324
	2,34
	12

	Frontul Stângii
	249525
	1,08
	10

	Diverse Stânga
	709409
	3,08
	22

	Europa ecologie – Verzi
	828916
	3,60
	17

	Regionalişti (REG)
	135354
	0,59
	2

	Centrul pentru Franţa
	113196
	0,19
	2

	Partidul Radical (PRV)
	311211
	1,35
	6

	Noul Centru (NCE)
	568288
	2,47
	12

	Uniunea pentru Mişcarea Populară (UMP)
	8740625
	37,95
	194

	Diverse dreapta
	418135
	1,82
	15

	Frontul Naţional
	842684
	3,66
	2

	Extrema-dreaptă
	29738
	0,13
	1


În turul al doilea, Partidul Socialist, al cărui candidat a câştigat alegerile prezidenţiale, a obţinut majoritatea absolută în Adunarea Naţională, având 280 deputaţi, alături de radicalii de stânga, 12 deputaţi şi diverse formaţiuni de stânga, 22 mandate. Semnificativ este faptul că stânga deţinea, din septembrie 2011, majoritatea şi în Senatul Franţei.

Formaţiunea Europa Ecologie – Verzii, condusă de Cécile Duflot, a obţinut 17 mandate şi va forma un grup parlamentar. Frontul Stângii (format din Partidul Comunist şi Partidul Stângii) al lui Jean-Luc Mélenchon a obţinut 10 locuri.

Principalul partid de opoziţie Uniunea pentru Mişcarea Populară - UMP, condus de Jean-François Copé a obţinut 194 mandate, Partidul Radical, a obţinut 6 mandate şi diverse formaţiuni de dreapta au mai obţinut 14 mandate. Formaţiunea politică Noul Centru a obţinut 12 mandate, iar Mişcarea Democrată (MoDem) a reuşit să aibă doar 2 reprezentanţi în Adunare, François Bayron pierzând mandatul de deputat pe care îl deţinea din 1986. Noutatea politică este  aceea că Frontul Naţional a obţinut 2 mandate de deputat, prima dată după anul 1997. În Adunarea Naţională vor fi 155 deputaţi-femei (+48).

Participarea la vot a fost foarte scăzută având nivelul de 55,41%.
Rezultatele alegerilor legislative au reprezentat o victorie a preşedintelui François Hollande şi a premierului Jean-Marc Ayrault. În urma alegerilor, Preşedintele dispune de majoritate largă, solidă şi coerentă pentru a-şi pune în practică programul politic. Toţi miniştrii guvernului au fost aleşi sau realeşi ca deputaţi. Una din înfrângeri a fost pierderea alegerilor de către Ségolène Royal în circumscripţia Charente Maritime (37,03%) în confruntarea cu candidatul Oliver Falorni (62,97%), dizident al Partidului Socialist. 
Aceste alegeri au reconfirmat tendinţa generală a electoratului francez, manifestată după stabilirea mandatului prezidenţial la o durată de cinci ani, ca alegerile legislative să reconfirme rezultatul alegerilor prezidenţiale: în anul 2007, Nicolas Sarkozy obţinuse 53,06 % din voturi la prezidenţiale şi ulterior, fuseseră aleşi 314 deputaţi ai UMP; cinci ani mai târziu, François Hollande a obţinut 51,6 % din voturi şi 300 deputaţi socialişti.
Analiştii au remarcat faptul că, pentru 14 a oară, din anul 1958, generalul de Gaulle a câştigat alegerile legislative
, întrucât, prin scrutinul uninominal majoritar în două tururi, adoptat  în acelaşi timp cu sistemul instituţional al celei de-a V a Republici, s-a putut forma o majoritate parlamentară capabilă a consolida puterea executivă. Stânga dispune de majoritate parlamentară şi în Senat. Executivul dispune, de asemenea, de o puternică reţea la nivel local, ceea ce sporeşte considerabil posibilitatea de a acţiona. Totuşi, acest sistem electoral a dus la slaba reprezentare a unor formaţiuni politice de centru şi a unor lideri politici care la prezidenţiale au obţinut bune rezultate electorale (ex. Marine Le Pen, Francois Bayrou etc). În acest context, aşa cum a anunţat în campania electorală, Partidul Socialist va acţiona pentru introducerea unor elemente de sistem proporţional în sistemul electoral actual.

Partidul de opoziţie Uniunea pentru Mişcarea Populară - UMP a obţinut o înfrângere rezonabilă, angajându-se să manifeste o opoziţie constructivă şi să reconstruiască partidul. 

Conform tradiţiei republicane, imediat după alegerile legislative, premierul  Jean-Marc Ayrault a prezentat Preşedintelui demisia guvernului său. Pe data de 22 iunie 2012, după alegeri, a a vut loc o remaniere guvernamentală, guvernul adăugând încă patru posturi (total 38 miniştri şi miniştri-delegaţi), rămânând paritar. Noii numiţi în guvern au fost: Thierry Repetin – ministru pentru formare profesională; Anne-Marie Escoffier – ministru pentru descentralizare, membră în Partidul Radical de Stânga – senator; Guillaume Garot – ministru pe probleme agroalimentare; Hélène Conway – ministru delegat pentru francezii din străinătate. În guvern au mai fost făcute şi alte schimbări: Nicole Bricq a trecut de la ministerul mediului la comerţul exterior; la ministerul mediului a venit Delphine Batho; Yamina Benguigui a trecut la ministerul pentru francofonie.

Pe data de 26 iunie 2012 s-a deschis noua legislatură a Parlamentului, pe data de 29 iunie trebuind să se închidă oficial, dar s-a decis desfăşurarea unei sesiuni parlamentare extraordinare care va începe pe data de 3 iulie 2012 şi se va încheia pe data de 2 august 2012. 
Pe data de 3 iulie 2012, primul-ministru  Jean-Marc Ayrault a pronunţat discursul referitor la politica generală a guvernului care a  trasat coordonatele principalelor reforme şi prevederile bugetare pe termen scurt. Discursul s-a sprijinit pe raportul referitor la starea finanţelor publice pe care magistraţii Curţii de Conturi l-au publicat pe data de 28 iunie şi prin care aceasta a validat programul de guvernare. Raportul Curţii de Conturi
 a relevat faptul că bugetul are un deficit de 6-10 miliarde euro, în condiţiile în care Franţa vrea să respecte angajamentele europene care prevăd trecerea de la un deficit de 5,2% la 4,5% din PIB. În ipoteza că creşterea economică va fi de 1%, efortul bugetar va trebui să fie considerabil pentru a ajunge la un deficit în viitor de 3% din PIB, în valoare de 33 miliarde euro.
Parlamentul francez a acordat votul de încredere asupra programului de guvernare cu 302 voturi pentru şi 225 împotriva.


Discursul asupra politicii generale a guvernului pe o perioadă de cinci ani a abordat principalele obiective politice ale  programului lui Francois Hollande. Pentru redresarea productivă a Franţei va fi lansat un Plan de dezvoltare, de recucerire a performanţei în domeniului industrial. În domeniul agriculturii va fi elaborată o lege cadru pentru dezvoltarea unei agriculturi diversificate, durabile şi performante. 

În discurs s-au făcut precizări referitoare la desfăşurarea Conferinţei sociale  care va avea ca teme majore : crearea locurilor de muncă, mai ales pentru tineri; fprmarea profesională şi dezvoltarea competenţelor; egalitatea profesională dintre bărbaţi şi femei; remuneraţiile şi salariile mici ; viitorul pensionarilor şi a protecţiei sociale ; calitatea vieţii ; rolul serviciilor publice ; integrarea salariaţilor în consiile de administraţie ale marilor întreprinderi etc. Guvernul va elabora un Plan de combatere a sărăciei şi va organiza, în toamnă, omare conferinţă pe această temă, împreună cu asociaţiile, colectivităţile locale, organismele de protecţie socială. 

Pentru crearea locurilor de muncă vor fi activaţi peste 2000 de agenţi care vor încerca să integreze în activitate persoane cu dificultăţi de angajare, vor fi create 150000 locuri de muncă, mai ales pentru tinerii fără calificare. În învăţământ vor fi vor fi create 60000 de posturi, demers care va fi însoţit de asigurarea formării profesorilor şi crearea unor şcoli superioare pedagogice, în cadrul universităţilor. Guvernul are în vedere acordarea unor alocaţii de studii şi formare. Premierul a propus deschiderea unor dezbateri ample referitoare la refondarea şcolii, iar instituţiile de învăţământ superior vor pregăti o lege ce ar trebui să fie prezentată în Parlament în anul 2013. 


Tot în domeniul social, pe termen mediu vor fi construite 150000 de locuinţe sociale, cu obiectivul de a construi, în 5 ani, 500000 de locuinţe, pe terenurile aflate în proprietatea statului. 


Va fi organizată o Conferinţă pe probleme de mediu care va aborda tranziţia energetică şi problemele biodiversităţii. Va fi lansat, de asemenea, un plan pentru asigurarea performanţei termice, de tarifare progresivă a gazului, electricităţii şi apei, cu dublu obiectiv: social şi ecologic.


În domeniul fiscal s-a reafirmat că nu va creşte TVA-ul, că TVA+ul pe carte şi spectacol va trece la 5,5%, că vor fi plafonate nişele fiscale, că va fi creată o nouă tranşă de impozitare de 45%, iar pentru veniturile anuale de peste 1 milion de euro va fi aplicat un impozit de 75%. S-a precizat, de asemenea că venitul pe capital va fi impozitat la acelaşi nivel cu venitul din muncă.


În politica culturală, guvernul va elabora un Plan de educare artistică şi culturală, adoptarea unui cadru juridic pentru aplicarea excepţiei culturale franceze şi pentru apărarea drepturilor creatorilor francezi. 


În domeniul democraţiei, a fost anunţată iniţierea modificării modului de alegere a membrilor consiliilor generale, introducerea unor elemente de vot proporţional în vederea organizării viitoarelor alegeri legislative. Se vor lua măsurile necesare pentru acordarea dreptului de vot la alegerile municipale a strîinilor rezidenţi în Franţa de peste 5 ani.


În domeniul apărării va fi elaborată Cartea Albă a apărării şi securităţii.

